Den 13-årige FIFA-fan Mads Mærsk var ikke klar over, at der var DGI Landsstævne i Aalborg, før han fik mulighed for at spille mod FIFA-verdensmesteren i forbindelse med idrætsstævnet. - Det er først nu, jeg har fået noget at vide om det, men jeg synes, det er fedt, det er kommet her til Aalborg, siger Mads Mærsk, der er mødt op for at spille computer. Computerspil som FIFA er på listen over de aktiviteter, man kan prøve under landsstævnet, og Mads Mærsk er den første, der har været så heldig at spille en fodboldkamp på skærmen mod den regerende verdensmester, Mohamad Al-Bacha. Ifølge verdensmesteren kræver det intens træning at blive blandt verdens bedste til computerspil. - Det kræver rigtig mange timer for at præstere i 20 minutter. Det kræver meget forberedelse, forsikrer Mohamad Al-Bacha, der vandt VM-titlen i New York i 2016. Efter kampen på landsstævnet må Mads Mærsk erkende, at der er et stykke fra at spille FIFA derhjemme på værelset til at spille mod verdens bedste. - Han var svær. Han havde 80 procent af boldbesiddelsen. Han havde alt, fortæller Mads Mærsk. Mads Mærsk tabte 2-0. Han har dog også fået øjnene op for nogle af de mange andre aktiviteter, der er på DGI Landsstævne. - Jeg har da set noget rundt omkring. I byen har de stillet en masse ting op, hvor man kan klatre. Det, synes jeg, er meget fedt, siger Mads Mærsk.

Opsummering:
Verdensmesteren i computerspillet FIFA var mødt op til landsstævnet for at spille mod 13-årige Mads Mærsk.